L'assemblea extraordinària del sindicat de personal adscrit a l'administració general, el SIPAAG, ha decidit per unanimitat donar suport a la protesta d'aquest dimecres.

La concentració l'ha convocada un altre sindicat de funcionaris, el d'Ensenyament Públic, a l'espai on havia d'anar el The Cloud. Com l'anterior manifestació del desembre, es tracta de mostrar el rebuig a la llei de la Funció Pública i també a les noves lleis laborals. Des del SIPAAG esperen que la convocatòria compti amb un ampli suport popular, tot i tenir dubtes que puguin incidir en la política de Govern en matèria laboral.

"Si tenim la sort, que ja ha passat algun cop, que algun conseller en algun moment d'una votació diu que té ganes d'anar a fer pipí, s'aixequen i se'n van a pixar, doncs ens aniria molt bé", ha ironitzat el president, Lluís Anguita. "Esperem que s'ho repensin i que aquesta llei no entri en vigor, que no passi el disgust", ha afegit.

L'assemblea, que ha reunit al voltant de 60 afiliats, ha aprovat per unanimitat modificar els estatuts per obrir l'afiliació a qualsevol treballador de l'administració central.



Informa: Joan A. Sarmiento

Imatges: Sergi Linares